text: Mand fra Grindsted forvekslet med pædofil
  11 februar 2010 kl. 11.56
  Er du den pædofile fra Thailand? Det var spørgsmålet fra flere journalister til Michael Borch-Jensen fra Grindsted.
  Men han har aldrig været i Thailand, og undrede sig såre - indtil han fandt ud af, at en dansk mand er blevet fængslet i Thailand i forbindelse med en sag om børneporno.
  Ifølge lokale medier hedder han Michael Borch-Jensen. Og dem er tilsyneladende der kun én af i Danmark.
  Men enten må der være to - eller også hedder den fængslede ikke Michael Borch-Jensen.
  - Jeg grinede lidt af det i begyndelsen, men bagefter kom jeg til at tænke på, at det ville være katastrofalt for mig, hvis jeg blev forvekslet med den slags, siger Michael Borch-Jensen.
  